Gulbynės tvenkinys
Gulbynės tvenkinys arba Gulbynės karjeras – tvenkinys Lietuvoje, Alytaus miesto Vakariniame pramonės rajone, Gulbynės ornitologiniame draustinyje. Suformuotas pelkėtoje vietoje prisipildžius vandens. Tvenkinio ilgis iš šiaurės vakarų į pietryčius – 0,41 km, plotis – iki 0,26 km. Altitudė 108 m. Krantai neaukšti, sausi. Šiaurinėje pakrantėje įkurtas Gulbynės parkas. Vakarine pakrante nutiestas kelias  130  Kaunas–Prienai–Alytus , į kurį ties pietine pakrante įsijungia kelias  1110  Alytus–Punios šilas (Panemuninkai) . Tvenkinys nenutekantis, priklauso Nemuno baseinui. Kadangi tvenkinį labai pamėgo vandens paukščiai, gamtininko Vytauto Nedzinsko iniciatyva 1990 m. įkurtas Gulbynės ornitologinis draustinis. Tvenkinio nendrynuose peri iki 19 paukščių rūšių, 6 iš jų įrašytos į Lietuvos raudonąją knygą. Prie tvenkinio yra įrengta apžvalgos platforma ir informacinis stendas.